Zagreb, 12. veljače 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnice Jasenke Auguštan-Pentek, gradonačelnice Grada Zlatara,** na 115. sjednici održanoj 12. veljače 2021., donosi sljedeću

**ODLUKU**

**I. Postupak za odlučivanje o sukobu interesa protiv dužnosnice Jasenke Auguštan-Pentek, gradonačelnice Grada Zlatara, neće se pokrenuti, obzirom da iz zaprimljenog očitovanja i dokumentacije ne proizlazi da je dužnosnica sudjelovanjem na manifestaciji „Maraton lađa“, po službenom pozivu gradonačelnika Grada Ploča, pri čemu nije koristila službeno vozilo niti sredstva Grada Zlatara, počinila povredu članka 7. ZSSI-a ili povredu neke druge odredbe ZSSI-a.**

 **II. S obzirom da su navodi koji se odnose na korištenje službenog vozila Grada Zlatara radi dolaska i odlaska na posao prethodno već razmotreni u predmetu P-101/19, povodom kojih je Povjerenstvo u tom predmetu, Odlukom Broj: 711-I-28-P-101-19/21-10-8 od 11. prosinca 2020. odlučilo da postupak protiv dužnosnice Jasenke Auguštan – Pentek neće pokrenuti, te da navodi iz neanonimne prijave razmatrani u okviru ovog predmeta ne sadrže nove činjenice i okolnosti koje nisu bile razmatrane u predmetu P-101/19, ne postoje pretpostavke za ponovno odlučivanje o pokretanju postupka o istoj pravnoj stvari o kojoj je već odlučeno.**

Obrazloženje

U Povjerenstvu je 6. lipnja 2019. pod brojem 711-U-3080-P-270/19-01-3 zaprimljena neanonimna prijava mogućeg sukoba interesa podnesena protiv dužnosnice Jasenke Auguštan-Pentek, gradonačelnice Grada Zlatara, povodom koje se vodi predmet P-270/19.

U prijavi se u bitnome navodi da je dužnosnica, koja ujedno obavlja funkciju predsjednice gradske organizacije Socijal-demokratske partije Hrvatske, službenim automobilom Grada Zlatara u 2019. putovala na manifestaciju „Maraton lađa“ u Metković, iako ne postoji bilo kakav akt kojim bi bilo propisano da dužnosnica može koristiti službeni automobil radi prisustvovanja događanjima vezanima uz političku stranku. Također se navodi da je taj automobil smješten u garaži u dvorištu njezinih roditelja te da ga gradonačelnica koristi radi dolaska i odlaska na posao.

Na prijavi je istaknuta fotografija za koju se ističe da je na njoj dužnosnica u prisustvu Zorana Milanovića, budućeg kandidata navedene političke stranke na izborima za predsjednika Republike Hrvatske.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je i dužnosnica Jasenka Auguštan-Pentek povodom obnašanja dužnosti gradonačelnice Grada Zlatara obvezna postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene prijave dopisom Broj: 711-I-1554-P-270/19-02-17 od6. rujna 2019. zatražilo od Grada Zlatara očitovanje na okolnosti je li dužnosnica Jasenka Auguštan-Pentek, gradonačelnica Grada Zlatara, u 2019.g. putovala u Metković, ako jest koji je bio razlog putovanja i s kime se tamo susrela, je li Grad Zlatar platio dnevnice, troškove puta, prehrane i hotela dužnosnice odnosno je li dužnosnica koristila službeno vozilo Grada Zlatara. Istom je dopisom Grad pozvan dostaviti cjelokupnu dokumentaciju koja se odnosi na taj put, što obuhvaća pozivno pismo, putni nalog, obračun putnih troškova te evidenciju o prijeđenim kilometrima, ukoliko je koristila službeno vozilo.

Grad Zlatar očitovao se dopisom, KLASA: 042-01/19-01/01, URBROJ: 2211/01-02-19-6 od 24. rujna 2019.u kojem se navodi da je dužnosnica Jasenka Auguštan-Pentek 2019. godine putovala u Metković u privatnom aranžmanu te da nije koristila sredstva Grada Zlatara. Navodi se da je dužnosnica primila poziv Grada Ploča za „Maraton lađa“ za 2019., ali da za navedeno putovanje nije koristila službeno vozilo Grada Zlatara, niti da su joj isplaćena bilo kakva novčana sredstva iz proračuna Grada vezana za isto putovanje. Navedeni dopis potpisala je dužnosnica.

Očitovanju Grada Zlatara priložen je ispis poruke elektroničke pošte Ureda gradonačelnika Grada Ploča od 1. kolovoza 2019.,upućen od strane dužnosnika Miše Krstičevića, gradonačelnika Grada Ploča, na službene mail adrese većeg broja općinskih načelnika i gradonačelnika, njihovih tajnika (službenika) odnosno jedinica lokalne samouprave, među kojima i na adresu Grada Zlatara, kojim se isti pozivaju svojim prisustvom uveličati manifestaciju „Maraton lađa“ koja će se održati u subotu, 10. kolovoza 2019. te se moli povratna informacija o datumu i vremenu dolaska slanjem potvrde radi osiguranja što ugodnijeg smještaja i boravka u Gradu.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U situaciji u kojoj bi dužnosnica koristila službeno vozilo Grada Zlatara radi privatnog putovanja ili bi joj s time u vezi od tijela javne vlasti u kojem obnaša dužnost bili podmireni troškovi smještaja ili prehrane, moglo bi se raditi o zlouporabi posebnih prava dužnosnice propisanih člankom 7. ZSSI-a.

Iz očitovanja Grada Zlatara proizlazi da dužnosnica Jasenka Auguštan-Pentek nije koristila službeno vozilo Grada Zlatara, odnosno da joj sredstvima gradskog proračuna Grada Zlatara nisu plaćeni bilo koji troškovi puta radi prisustvovala manifestaciji „Maraton lađa".

Nadalje, uvidom u priloženu dokumentaciju utvrđeno je da je dužnosnica putovala na navedenu manifestaciju po pozivu dužnosnika Miše Krstičevića, gradonačelnika Grada Ploča, upućenog putem njegova službenog maila na službenu mail adresu Grada Zlatara, odnosno da je na „Maraton lađa" putovala i u Gradu Pločama boravila na temelju poziva koji joj je upućen u svezi s obnašanjem dužnosti gradonačelnice Grada Zlatara, kada niti korištenje službenog vozila kao niti plaćanje drugih troškova od strane Grada Zlatara ne bi bilo sporno.

U odnosu na navod iz prijave da je dužnosnica koristila službeno vozila Grada Zlatara radi dolaska na posao i odlaska s posla, utvrđuje se da je Povjerenstvo odlukom Broj: 711-I-28-P-101-19/21-10-8 od 11. prosinca 2020. na 107. sjednici odlučilo da se postupak za odlučivanje o sukobu interesa protiv dužnosnice Jasenke Auguštan - Pentek, gradonačelnice Grada Zlatara, u pogledu navoda o korištenju službenih vozila Grada Zlatara neće pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a.

Imajući u vidu da su navodi koji se odnose na korištenje službenog vozila Grada Zlatara radi dolaska i odlaska na posao prethodno bili razmatrani u predmetu P-101/19, te da je Povjerenstvo povodom tih navoda donijelo odluku 11. prosinca 2020. da se postupak protiv dužnosnice Jasenke Auguštan – Pentek neće pokrenuti, te da navodi iz neanonimne prijave od 6. lipnja 2019. razmatrani u okviru ovog predmeta ne sadrže nove činjenice i okolnosti koje već ne bi bile razmotrene u predmetu P-101/19, ne postoje pretpostavke za ponovno odlučivanje o pokretanju postupka o istoj pravnoj stvari o kojoj je već odlučeno.

Imajući u vidu sve prethodno navedeno, odlučeno je da se postupak za odlučivanje o sukobu interesa protiv dužnosnika Jasenke Auguštan-Pentek, gradonačelnice Grada Zlatara, neće pokrenuti, obzirom da nisu utvrđene okolnosti koje bi upućivale na moguću povrede odredbi ZSSI-a. Slijedom navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Jasenka Auguštan-Pentek, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana